**Návrh**

**VYHLÁŠKA**

**Ministerstva zdravotníctva Slovenskej republiky**

z ......................... 2021,

**ktorou sa ustanovujú podrobnosti o priebehu overenia ovládania štátneho jazyka a hodnotení ovládania štátneho jazyka**

Ministerstvo zdravotníctva Slovenskej republiky (ďalej len „ministerstvo zdravotníctva“) podľa § 31 ods. 14 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. ......../2021 Z. z. (ďalej len "zákon") ustanovuje:

**§ 1**

**Predmet úpravy**

1. Táto vyhláška upravuje podrobnosti o overení ovládania štátneho jazyka v rozsahu nevyhnutnom na výkon zdravotníckeho povolania (ďalej len „overenie“).
2. Žiadateľom na účely tejto vyhlášky je cudzinec podľa § 31 ods. 4 zákona č. 578/2004 Z. z.

**§ 2**

**Priebeh a hodnotenie overenia**

1. Pred začatím overenia tajomník komisie overí osobné údaje žiadateľa uvedené v žiadosti na základe predloženého dokladu totožnosti Tajomník komisie je zamestnancom ministerstva, nie je členom komisie.
2. Overenie pozostáva z písomnej časti a ústnej časti.
3. Písomná časť overenia pozostáva z diktátu a testu. Písomná časť trvá najmenej 30 minút.
4. Ústna časť overenia pozostáva z  hlasného prečítania odborného textu žiadateľom, voľnej reprodukcie z prečítaného odborného textu a diskusie pozostávajúcej najmä z odbornej problematiky, týkajúcej sa zdravotníckeho povolania žiadateľa.

1. Každá časť overenia sa hodnotí samostatne.
2. Žiadateľ v písomnej časti overenia vyhovel, ak získal najmenej 60 bodov z celkového počtu 100 bodov.
3. Žiadateľ v ústnej časti overenia vyhovel, ak získal najmenej 50 bodov z celkového počtu   
   90 bodov.
4. Hodnotenie overenia vyhovel alebo nevyhovel oznamuje predseda komisie každému žiadateľovi ústnou formou v deň vykonania overenia:

a) žiadateľ v overení vyhovel, ak bol úspešný v písomnej časti aj v ústnej časti súčasne,

b) žiadateľ v overení nevyhovel, ak bol neúspešný v písomnej časti alebo v ústnej časti alebo v oboch súčasne.

1. V deň konania overenia sa o priebehu a hodnotení vyhotoví zápisnica, ktorú podpisujú všetci členovia komisie.[[1]](#footnote-1)
2. Na základe uznesenia komisie vydá ministerstvo zdravotníctva žiadateľovi rozhodnutie o ovládaní štátneho jazyka v rozsahu nevyhnutnom na výkon zdravotníckeho povolania*.*[[2]](#footnote-2)

1. Ak žiadateľ v  overení nevyhovel, môže overenie opakovať podaním novej žiadosti v termíne určenom ministerstvom zdravotníctva. Pri podaní novej žiadosti sa nepredkladajú opätovne doklady podľa § 31 ods. 8. Počet opakovaní overenia je neobmedzený.

**§ 3**

**Účinnosť**

Táto vyhláška nadobúda účinnosť .........................

1. § 55 ods. 6 zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií   
    a o zmene a doplnení niektorých zákonov [↑](#footnote-ref-1)
2. § 55 ods. 7 zákona č. 422/2015 Z. z. [↑](#footnote-ref-2)